Nikola Jokić

**Nikola Jokić** (sündinud 19. veebruaril 1995) on Serbia elukutseline korvpallur, kes mängib 2015. aastast NBA klubis Denver Nuggets.

## Karjäär Euroopas
Jokić alustas profikarjääri 17-aastaselt, kui sõlmis 2012. aasta suvel lepingu klubiga Belgradi Mega Basket, kus esindas esialgu enamasti noortemeeskonda. Esindusmeeskonnas teenis ta koha hooajaks 2013/14, mil tõi Aadria liigas keskmiselt 11,4 punkti ja 6,4 lauapalli ning Serbia liigas keskmiselt 10,9 punkti ja 6 lauapalli mängus.

2014/2015. hooajal meeskonna liidriks kerkinud Jokić kogus Aadria liiga 24 kohtumisega keskmiselt 15,4 punkti, liiga parimad 9,3 lauapalli ja 3,5 resultatiivset söötu mängus ning valiti Aadria liiga põhihooaja kõige väärtuslikumaks mängijaks. Samal hooajal jäi Serbia liigas tema arvele keskmiselt 18,4 punkti, 10,4 lauapalli ja 2,7 tulemuslikku söötu mängus.

## Karjäär NBA-s
Denver Nuggets omandas Jokići mängijaõigused 2014. aasta NBA *draft*'i 41. valikuga, kuid serblane liitus NBA-ga aasta hiljem. Debüüthooajal (2015/2016) kogus ta Nuggetsi kasuks keskmiselt 10 punkti, 7 lauapalli ja 2,4 resultatiivset söötu mängus ning valiti uustulnukate sümboolsesse esiviisikusse.
### Hooaeg 2016/2017
Hooajal tegi ta 3. veebruaril oma karjääri esimese triple-double'i (20 punkti, 13 lauapalli, 11 resultatiivset söötu) mängus Milwaukee Bucksi vastu. Täpselt nädal hiljem kogus Jokić toona karjääri kõrgeimad 40 punkti mängus, viies Nuggetsi 131-123 võidule New York Knicksi üle. Ta oli hooaja lõpus kuue kolmikduubliga neljandal kohal Russell Westbrooki, James Hardeni ja LeBron Jamesi järel. NBA Most Improved Player arvestuses tuli ta Giannis Antetokounmpo järel teisele kohale.
### Hooaeg 2017/2018
Sellel hooajal sai Jokić mängus Milwaukee Bucksi vastu kirja 14 minuti ja 33 sekundiga NBA ajaloo kiireima kolmikduubli (eelmine rekord oli Jim Tuckeri nimel 17 minutiga 1955. aastal). Sel hooajal kogus ta seitsmes mängus üle 30 punktija tegi 10 kolmikduublit.
### Hooaeg 2018/2019
9. juulil 2018 sõlmis Jokić Nuggetsiga viieaastase, 148 miljoni euro suuruse lepingupikenduse. 20. oktoobril kogus ta mängus Phoenix Sunsi vastu 35 punkti, 12 lauapalli ja 11 resultatiivset söötu, millega sai Wilt Chamberlaini kõrval ainsaks mängijaks NBA ajaloos, kes tegi kolmikduubli 30 või enama punktiga (Chamberlain tegi seda kaks korral, 1966. ja 1967. aastal). Hooajal 2018/2019 kerkisid Jokići keskmised näitajad juba 20,1 punkti, 10,8 lauapalli ja 7,3 resultatiivse sööduni mängus. Denver Nuggetsi esimese ringi play-off seeria 1. mängus San Antonio Spursi vastu sai temast NBA ajaloo neljas mängija, kes on oma play-off'i debüütmängus saanud kirja kolmikduubli. Eduka hooaja eest valiti ta 2019. aastal NBA sümboolsesse esiviisikusse ja tähtede mängule.
### Hooaeg 2019/2020
Jokić sai kogutud 16 punkti, 22 lauapalli ja 13 resultatiivse sööduga Denveri võidukas mängus Los Angeles Clippersi vastu kolmikduubli, mille järel oli ta koos Tim Duncani ja Kevin Garnettiga kui ainsateks mängijateks liiga ajaloos, kes tegid kolmikduubli rohkem kui 20 lauapalliga. Mängus Utah Jazziga kogus ta 30 punkti, 21 lauapalli ja 10 resultatiivset, mis oli alles kolmas 30/20/10 mäng pärast Kareem Abdul-Jabbari 1976. aastal.
### Hooaeg 2020/2021
Hooajal 2020/2021 sai ta detsembris võidumängus Houston Rocketsi vastu kirja 18 söötu, mis oli NBA-s tsentri kohta esmakordne alates Wilt Chamberlaini saavutatust 1968. aastal. Veebruaris toimunud mängus Sacramento Kingsiga sai Jokić tulemuseks 50 punkti, 8 lauapalli, 12 resultatiivset söötu ja 3 blokki, olles esimene Nuggetsi mängija, kellel oli mängus vähemalt 50 punkti ja 10 söötu. Ta oli NBA ajaloos alles üheksas mängija, kes on saanud kirja 50 kolmikduublit ning alles teise tsentrina pärast Chamberlaini. Ta jõudis oma karjääris 50 kolmikduublini, kusjuures ajaliselt ainult Oscar Robertson ja Magic Johnson tegid seda varem temast kiiremini. 

Temast sai lisaks NBA ajaloo kolmas mängija, kes lõpetas hooaja liiga viie parima hulgas lähtudes kogutud punktidet (kolmas), lauapallidest (viies) ja söötudest (kolmas), liitudes Elgin Baylori ja Wilt Chamberlainiga (3x). Hooaja mängude eest võitis Jokić NBA kõige väärtuslikuma mängija auhinna, tehes seda esimese tsentrina pärast Shaquille O'Neali (aastal [2000). Auhinda saades oli ta esimene Serbia mängija, kolmas Euroopa mängija (ka Dirk Nowitzki ja Giannis Antetokounmpo) ja kuues mitteameeriklane mängija, kes on kunagi võitnud selle auhinna.
### Hooaeg 2021/2022
Jaanuaris 2022 kogus ta mängus Detroit Pistonsi üle 28 punkti, 21 lauapalli ja 9 resultatiivset söötu ning temast sai esimene mängija NBA ajaloos, kes on oma karjääri esimese 500 mängu jooksul kirja saanud vähemalt 5000 lauapalli ja 3000 söötu. Märtsis võidumängus Washington Wizardsi üle sai Jokićist mängija, kelle tulemuseks tuli kokku 10 000 punkti, 5000 lauapalli ja 3000 söötu. Ta saavutas selle oma 516. NBA mängus ning jäi ühe mängu kaugusele Larry Birdi rekordist (515 mängu). 

26. märtsil Oklahoma City Thunderi vastu saavutas ta 35 punkti, 12 lauapalli ja 8 resultatiivset söötu, millega sai temast ka teine NBA ajaloo mängija pärast Chamberlaini, kes kolmes või rohkemas mängus on 85% visketabavuse juures kogunud vähemalt 35 punkti, 10 lauapalli ja viis söötu. Aprillis oli ta esimeseks mängijaks NBA ajaloos, kes kogus ühe hooaja jooksul vähemalt 2000 punkti, 1000 lauapalli ja 500 resultatiivset söötu. Hooaja lõpuks oli tema tulemusteks esimese mängijana NBA ajaloos ühel hooajal keskmiselt mängus vähemalt 25 punkti, 13 lauapalli ja 7 söötu. Samuti oli ta ajaloos esimene, kes oli ühel hooajal oma meeskonna edukaim nii punktide, lauapallide, söötude, vaheltlõigete, blokkide ja viskeprotsendi poolest. 

2025. aastaks Jokić on parima Euroopa mängijana teinud NBA-s 164 kolmikduublit, mis annab üldtabelis kolmanda koha Russell Westbrooki (203) ja Oscar Robertsoni järel.

## Rahvuskoondis
Jokić võitis Serbia koondisega 2016. aasta olümpiamängudel hõbemedali ning saavutas 2019. aasta maailmameistrivõistlustel viienda koha. Ta ei osalenud 2023. aasta maailmameistrivõistlustel Serbia koondises füüsilise ja vaimse väsimuse tõttu. 2024. aasta suveolümpiamängudel võitis Jokić Serbia koondisega pronksmedali.

## Saavutusi
* 7 korda valitud NBA tähtede mängule (2019–2025)
* 2023. aasta NBA meister
* Kõrgeim keskmine efektiivsuse näitaja ühel NBA hooajal – 32,85 (2021/2022)
* NBA ajaloo suurim punktiskoor kolmikduubli saamisel mängus (lisaajal) - 61 punkti, 10 lp., 10 söötu (2024/2025).
* Esimene NBA mängija, kes on teinud kolmikduubli näitajatega 30+ punkti, 20+ lauapalli, 20+ söötu ühes mängus.
* Esimene NBA mängija, kes on saavutanud ühe hooaja jooksul vähemalt 2000 punkti, 1000 lauapalli ja 500 söötu. 
* NBA ajaloo esimene mängija, kelle tulemuseks on 30+ punkti, 20+ lauapalli ja 10+ söötu NBA ühes finaalmängus.
* NBA ajaloo esimene mängija, kes on teinud rohkem kui 10 kolmikduublit 7 hooajal. 
* NBA ajaloo teine mängija, kes on oma NBA finaalmängu debüüdis kirja saanud kolmikduubli.
* Olümpiakorvpalli ajaloo esimene mängij,a kes oli olümpiaturniiri parim nii mängu keskmiste pumktide, lauapallide kui söötude osas. (2024 18,8 p, 10,7 lp., 8,7 s.)

## Viited

## Välislingid
* Nikola Jokić – NBA.com
* Nikola Jokić – Basketball-Reference.com